સુપ્રીમ કોર્ટે એક મહત્વના ચૂકાદામાં કહ્યુ છે કે જો કોઇ વ્યક્તિને લગ્નેત્તર સંબંધ હોય તો તેના આધાર પર પત્ની પ્રત્યે ક્રૂરતાનો મામલો બનતો નથી. આના માટે અન્ય વાતો અને પરિસ્થિતિઓ જરુરી હોય છે. એક કેસની સુનાવણી દરમિયાન સર્વોચ્ચ અદાલતે આ ચૂકાદો આપ્યો છે. કેસની વિગત એવી છે કે એક વ્યક્તિની પત્નીએ પોતાના પતિના કથિત લગ્નેત્તર સંબંધોને કારણે આત્મહત્યા કરી લીધી હતી. જ્યાં તેના પતિને છોડી મૂકવામાં આવ્યો હતો. જસ્ટીસ દીપક મિશ્રા અને અમિતાવ રોયની બેંચે આ ચૂકાદો આપતા જણાવ્યુ કે લગ્નેત્તર સંબંધો ગેરકાયદેસર જરુર હોઇ શકે પરંતુ તે પોતાને પત્ની પ્રત્યે ક્રૂરતા દર્શાવતા નથી. ક્રૂરતા માટે બીજી ઘણી પરિસ્થિતિઓ અને આધાર જરુરી છે. લગ્નેત્તર સંબંધ આઇપીસીની ધારા 498-એ પત્ની પ્રત્યેની ક્રૂરતા દર્શાવતા નથી. જો કોઇ પત્નીને પતિના લગ્નેત્તર સંબંધોનો શક હોય તો તે છૂતાછેડા લઇ શકે છે પરંતુ આને આત્મહત્યા માટે ઉશ્કેરવાનો મામલો બનતો નથી. ઉલ્લેખનીય છે કે ટ્રાયલ કોર્ટ અને હાઇકોર્ટે પતિ દોષિત ઠેરવ્યો હતો પરંતુ સુપ્રીમ કોર્ટે તેને છોડી મૂક્યો છે.